Νίκος Χουγκάζ

Ο **Νίκος Χουγκάζ** (Αθήνα, 4 Οκτωβρίου 2000) είναι Έλληνας διεθνής επαγγελματίας καλαθοσφαιριστής. Με ύψος 2.08 μ. αγωνίζεται ως σμολ φόργουορντ / πάουερ φόργουορντ για τον Π.Α.Ο.Κ.  

## Νεανική σταδιοδρομία
Ο Χουγκάζ έκανε τα πρώτα του βήματα στο μπάσκετ με τις ομάδες νέων του Περιστερίου.

## Κολεγιακή σταδιοδρομία
Ο Χουγκάζ έπαιξε στο κολλέγιο του Νορθγουέστερν Στέιτ. Καλύτερη του εμφάνιση ήταν κόντρα Λαμάρ όταν σε 34’ είχε 17πόντους με 4/5 δίποντα και 3/7 τρίποντα, εννέα ριμπάουντ, μία ασίστ, τέσσερις τάπες, τέσσερα ριμπάουντ, ενώ υπέπεσε σε μόλις ένα λάθος. Ολοκλήρωσε τη χρονιά μετρώντας 9.2 πόντους, 7.2 ριμπάουντ και 1.2 ασίστ κατά μέσο όρο. Έμεινε για ένα μόνο χρόνο εκεί προτού επιστρέψει στην Ελλάδα.

## Επαγγελματική σταδιοδρομία

### Πανιώνιος
Ο Χουγκάζ ξεκίνησε την επαγγελματική του καριέρα με τον Πανιώνιο του Πρωταθλήματος Ελλάδας το 2018. Την πρώτη χρονιά ως επαγγελματίας, είχε κατά μέσο όρο 3.4 πόντους και 1.1 ριμπάουντ ανά παιχνίδι.

### Ιωνικός Νίκαιας
Μετά την επιστροφή του στην Ελλάδα από το κολλέγιο, προσχώρησε στον Ιωνικό Νίκαιας του Πρωταθλήματος Ελλάδας. Στις 22 Νοεμβρίου 2020, σημείωσε ρεκόρ καριέρας σε πόντους και ριμπάουντ, αφού είχε 18 πόντους και πήρε 11 ριμπάουντ στη νίκη της ομάδας του επί του Λαυρίου. Στις 21 Μαρτίου 2021, έκανε την κορυφαία εμφάνιση της μέχρι τώρα καριέρας του, αφού κόντρα στη Λάρισα είχε 23 πόντους και 7/7 τρίποντα ενώ μάζεψε και 6 ριμπάουντ, βοηθώντας τον Ιωνικό να πάρει τη νίκη με 83–76. Συνολικά, τη σεζόν 2020–21 αγωνίστηκε σε 24 αγώνες του πρωταθλήματος Ελλάδας, έχοντας κατά μέσο 10.6 πόντους και 6.3 ριμπάουντ, σουτάροντας με 45% στα δίποντα, 39% στα τρίποντα και 75% στις βολές. Με την καλή χρονιά που πραγματοποίησε, αναδείχτηκε ο Καλύτερος νέος παίκτης του Πρωταθλήματος Ελλάδας συγκεντρώνοντας το 29% των προτιμήσεων στις ψήφους του κοινού, το 70% των εκπροσώπων των ΜΜΕ και το 59,09% των προπονητών και των αρχηγών των ομάδων.

### Παναθηναϊκός
Στις 20 Ιουλίου 2021, ανακοινώθηκε για τα επόμενα τέσσερα χρόνια από τον Παναθηναϊκό. Το καλοκαίρι του 2021, παραχωρήθηκε με τη μορφή δανεισμού στην προηγούμενη ομάδα του τον Ιωνικό Νίκαιας και επέστρεψε στις 7 Φεβρουαρίου 2022. Στις 25 Φεβρουαρίου 2022, κόντρα στον Ερυθρό Αστέρα έκανε το ντεμπούτο του με τη φανέλα του Παναθηναϊκού γενικά αλλά και στην Ευρωλίγκα. Τη σεζόν 2022–23 και μέχρι να δοθεί δανεικός στο Περιστέρι μέτρησε σε 8 αγώνες του Ελληνικού Πρωταθλήματος 2 πόντους μέσο όρο σε 6.9 λεπτά μέσο όρο συμμετοχής. Στις 30 Ιουνίου 2024, αποτέλεσε παρελθόν από τους «πράσινους».

#### Ιωνικός Νίκαιας
Στις 9 Οκτωβρίου 2021, έγινε ο κορυφαίος ριμπάουντερ στην ιστορία της ομάδας της Νίκαιας στην επιστροφή της στην Α1 Εθνική (το 2019) και εντεύθεν με 167 ριμπάουντ σε 26 αγώνες. Επίσης ξεπέρασε τους 300 πόντους στην 36η εμφάνιση του στην κατηγορία. Με τον Ιωνικό μέτρησε 7.17 πόντους (35.94% δίποντα, 10.53% τρίποντα, 66.67% βολές), 5.67 ριμπάουντ και 8.4 στην αξιολόγηση σε 12 αγώνες του Πρωταθλήματος Ελλάδας.

#### Περιστέρι
Στις 3 Φεβρουαρίου 2023, παραχωρήθηκε δανεικός στο Περιστέρι μέχρι το τέλος της σεζόν 2022–23. Αγωνίστηκε σε 10 ματς τη φανέλα του Περιστερίου έχοντας 4.9 πόντους και 4.3 ριμπάουντ ανά 16 λεπτά συμμετοχής και σουτάροντας με 44% εντός παιδιάς, 37% στα τρίποντα και 62% στις βολές. Στις 11 Αυγούστου 2023, παραχωρήθηκε εκ νέου δανεικός στην ομάδα του Περιστερίου, μέχρι το τέλος της σεζόν 2023–24. Τη σεζόν 2023–24 είχε 6.6 πόντους και 3.4 ριμπάουντ μέσο όρο με 42.9% στα τρίποντα σε 17 λεπτά συμμετοχής.

### Ανδόρα
Στις 10 Ιουλίου 2024, ανακοινώθηκε επίσημα από την Ανδόρα αφού υπέγραψε συμβόλαιο ενός έτους. Την σεζόν 2024-25 στο ισπανικό πρωτάθλημαμέτρησε 9.5 πόντους, 5.8 ριμπάουντ και 1 ασίστ κατά μέσο όρο σε 30 παιχνίδια, ενώ στα προκριματικά του Μπάσκετμπολ Τσάμπιονς Λιγκ είχε 9.5 πόντους και 9.5 ριμπάουντ ανά αγώνα.

### Τσεντεβίτα Ολίμπια
Στις 2 Ιουλίου 2025, ανακοινώθηκε επίσημα από την Τσεντεβίτα Ολίμπια αφού υπέγραψε συμβόλαιο. Σε 6 παιχνίδια στην ABA League, ο Χουγκάζ μέτρησε 8.8 πόντους και 3 ριμπάουντ κατά μέσο όρο. Στο EuroCup είχε 6.2 πόντους, 4.6 ριμπάουντ και 1 ασίστ σε 5 αγώνες. 

### Π.Α.Ο.Κ
Στις 31 Δεκεμβίου 2025, συμφώνησε με τον Π.Α.Ο.Κ, υπογράφοντας συμβόλαιο συνεργασίας για 2.5 χρόνια.

## Εθνική ομάδα
Συμμετείχε με την Εθνική Εφήβων στο Ευρωπαϊκό Πρωτάθλημα U18 το 2018. Με την Εθνική Νέων συμμετείχε στο Παγκόσμιο Κύπελλο U19 που έλαβε χώρα στο Ηράκλειο της Κρήτης. Με το εθνόσημο στους έφηβους είχε 18 αγώνες με 89 πόντους (μ.ο: 4.94) και στους νέους άνδρες κατέγραψε 2 συμμετοχές με 0 πόντους.

Τον Φεβρουάριο του 2021, κλήθηκε για πρώτη φορά στην Εθνική ανδρών ώστε να συμμετάσχει στα προκριματικά του Ευρωμπάσκετ 2022. Ο πρώτος αγώνας ήταν κόντρα στη Βοσνία και Ερζεγοβίνη, ήττα με 69–84, με τον ίδιο να έχει 3 πόντους και 1 ριμπάουντ σε 05:08 λεπτά συμμετοχής. Τον Ιούνιο κλήθηκε στην προεπιλογή της ομάδας για το Προολυμπιακό τουρνουά του Καναδά, αλλά στις 21 του μήνα, ανακοινώθηκε πως δεν βρίσκεται στην τελική επιλογή. Το καλοκαίρι του 2024, συμμετείχε στους Ολυμπιακούς Αγώνες στο Παρίσι, όπου η Εθνική έφτασε μέχρι τα προημιτελικά αφού αποκλείστηκε από την Γερμανία με 76–63.

## Προσωπική ζωή
Ο πατέρας του Νίκου Χουγκάζ, Κρις, είναι πρώην επαγγελματίας παίκτης μπάσκετ και νυν προπονητής μπάσκετ για την BBC Monthey-Chablais στη Ελβετία. Η μητέρα του είναι η Σόνια Δάφκου, πρώην καλαθοσφαιρίστρια, που έχει κατακτήσει τρεις φορές το Πρωτάθλημα Ελλάδας, μία από αυτές με τον Παναθηναϊκό, ενώ έχει φορέσει επίσης τις φανέλες του Απόλλωνα Καλαμαριάς, των Άνω Λιοσίων και των Εσπερίδων. Ο αδερφός του Ρόμπερτ, παίζει για το κολλέγιο του Νορθγουέστερν Στέιτ. Η οικογένεια Χουγκάζ έχει ελληνική καταγωγή με ρίζες από την Αλεξάνδρεια της Αιγύπτου.

## Διακρίσεις

* Καλύτερος νέος παίκτης του Πρωταθλήματος Ελλάδας: (2021)

## Παραπομπές

## Εξωτερικοί σύνδεσμοι
* Πραγματικό προφίλ GM
* Προφίλ Eurobasket.com

Κατηγορία:Έλληνες καλαθοσφαιριστές
Κατηγορία:Σμολ φόργουορντ
Κατηγορία:Πάουερ φόργουορντ
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Ιωνικού Νίκαιας
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές ΜΚ Ανδόρα
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Τσεντεβίτα Ολίμπια
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές στους Θερινούς Ολυμπιακούς Αγώνες 2024